<classify> W AKATI akiombea urais kupitia Chama Cha Mapinduzi CCM mwaka 2015, Rais John Magufuli pamoja na ahadi nyingine za kuboresha huduma za kijamii ikiwamo miundombinu kama zilivyo katika Ilani ya CCM ya 2015-2020, aliahidi kulifufua Shirika la Ndege Tanzania ATCL.Wasiopenda maendeleo walidiriki kubeza ahadi hizo wakisema ni za uongo, huku wengine wakisema hazitekelezeki ili mradi kila mmoja alizungumza la kwake. Hii ni kwa kuwa ATCL lilikuwa linachungulia kaburi. Wengine kutokana na sababu zao za maslahi ya kiuchumi au kisiasa, waliamua kueneza hayo kwa makusudi ili kumkatisha tamaa. Bahati nzuri, wengi wanaoona bila kuambiwa na wanaozingatia ukweli na haki, waliungana naye na kumtia moyo na hatimaye, kumekucha.Rais anatekeleza Ilani na ahadi zake wakati wa kampeni; matunda yameiva na Watanzania sasa wanafaidi. Mwaka 2016 kwa mara ya kwanza, ndege aina ya Bombardier Q-Dash 8-400 yenye uwezo wa kubeba abiria 76 ilitua katika Kiwanja cha Ndege cha Kimataifa wa Julius Nyerere JNIA jijini Dar es Salaam. Bombardier ilipokewa kwa shangwe na vifijo na kumwagiwa maji kwa heshima; Waingereza wanasema water salute. Wasioitakia mema Tanzania, wakasema utekelezaji huo ni nguvu ya soda.Wengine, kwa usaliti wa kupindukia, wakakengeuka na kushiriki hujuma zilizowezesha ndege zetu kuzuiwa nchini Canada na Afrika Kusini, lakini haki ya Mungu ikasimama upande wa taifa; ndege zikaachiwa zinaendelea kuja Tanzania. Hadi sasa, shirika hili lina ndege saba, baada ya kununuliwa ndege sita chini ya mpango wa kufufua shirika hilo lililoanzishwa mwaka 1977.Kuna Bombardier DASH8 Q400 tatu, mbili zilizofika Tanzania Septemba 2016 na moja Juni 2017; Bombardier CS300 mbili na Boeing 787 Dreamliner zilizotua Tanzania kati ya Mei na Julai 2018. Shirika hilo lilikuwa na Bombardier DASH8 Q300 moja ilikuyowa ikihudumu tangu 2011, tatu kubwa na tatu ndogo na nyinginni e ndege iliyopokewa hivi karibuni jijini Mwanza.Mtaalam mmoja aliwahi kusema: Mara nyingi faida inayotokana na Shirika la Ndege huwezi kuziona kwa mara moja, ila faida zinazotokana na huduma za ndege ni rahisi kuziona kwenye sekta nyingine.Mwingine naye akasema: Faida ya ndege utaiona pale ndege zinapopaa na zinapoanza kutoa huduma. Katika kudhihirisha nukuu hizo mbili, Ndege za Shirika la Ndege la Tanzania ATCL tayari zipo angani na zinafanya safari za ndani na za kimataifa.Katika Bunge la Kumi la Tanzania mmoja wa wabunge aliwahi kuchangia hotuba ya Bajeti ya Wizara ya Maliasili na Utalii akisema: Watalii wengi wanaokuja nchini wanalalamikia gharama kubwa za usafiri wa ndege kwani wanapokuja Tanzania wanalipa gharama kubwa za usafiri kwa kukodisha tena ndege ambapo gharama yake ni sawa na nauli waliyolipia kutoka nchini mwao.Akaendelea: Ili tuwe na watalii wengi na kukuza idadi ya watalii katika sekta ya utalii na kuona faida yake, Serikali haina budi kufufua Shirika la Ndege la Tanzania ATCL ambapo gharama za usafiri zitakuwa chini na tutavutia watalii wengi.Katika kuhakikisha kuwa dhana ya yaliyosemwa katika kupatikana faida katika huduma za utalii kupitia ATCL, kuanzia mwezi Februari, Machi na Aprili Tanzania inatarajia kupokea watalii zaidi ya 500. Katika kipindi hicho, ATCL litatumika kusafirisha watalii hao kutoka katika mji wa Guangzhou, China. Mwenyekiti wa Bodi ya Utalii Tanzania TTB, Jaji Thomas Mihayo amebainisha hayo na kusema kuwa ATCL litatumia ndege mbili kwenda kuwachukua watalii hao kutoka katika mji wa Guangzhou nchini China kuja Tanzania.Kwamba, kituo cha kwanza kitakuwa jijini Dar es Salaam katika Kiwanja cha Ndege cha Kimataifa cha Julius Nyerere JNIA. Anasema ndege ya kwanza itaondoka nchini Februari 2 jioni. Itafika Guangzhou Februari 3 na kuchukua watalii takribani 262. Ndege ya pili itaondoka nchini Machi 3 na kufika China Machi 4. Nayo itabeba watalii 262 kuja Tanzania. Jaji Mihayo anafafanua kuwa, wakiwa nchini, watalii hao watakaa siku saba.Watatembelea Tanzania Bara na Visiwani Unguja na Pemba. Amefafanua zaidi kuwa baada ya safari hizo mbili kuanzia mwezi Aprili, ATCL litafanya safari za kila wiki mara moja kwenda kuchukua watalii kuja nchini.Balozi wa Tanzania nchini China, Mbelwa Karuki anawashauri wadau wa sekta ya utalii nchini, kulitumia soko la kimataifa la China kuitangaza kimataifa Tanzania na vivutio vyake ili kuongeza idadi ya watalii wanaoingia nchini kutoka 17,000 mwaka 2016 hadi watalii milioni 10 kwa mwaka ifikapo mwaka 2030. Akiwa jijini Arusha, Balozi Kairuki anasema soko la utalii nchini China limekua. Anasema mwaka 2018 watalii wapatao milioni 130 kutoka China walitembelea nchi mbalimbali duniani. Nchi za Afrika zilitembelewa na watalii 790,000.Ikumbukwe kuwa, Tanzania kuna vivutio vingi vya utalii katika maeneo mbalimbali zikiwemo hifadhi za taifa, mbuga za wanyama, misitu, malikale, utalii wa baharini na maeneo mengine.Mamlaka ya Hifadhi za Taifa TANAPA, Wizara ya Mali Asili na Utalii pamoja na Bodi ya Utalii Tanzania TTB katika kuhakikisha sekta ya utalii nchini inakua kwa kasi na inautangaza utalii wa Tanzania katika kipindi cha sikukuu za mwisho wa mwaka kwa pamoja, taasisi hizo zilimeamua kutumia wasanii na watu maarufuu kuvitangaza vivutio vya utalii.Kwa mujibu wa Waziri wa Maliasili na Utalii, Dk Hamisi Kigwangalla, kampeni hiyo itavutia zaidi watalii wa ndani na nje kutokana wasanii na watu hao maarufu kuwa na wafuatiliaji wengi katika mitandao yao ya kijamii.Desemba 2019, watalii zaidi ya 450 kutoka nchini Israel waliwasili nchini kutembelea vivutio vya kitalii vilivyoko Kaskazini mwa Tanzania. Kundi la kwanza la watalii 150 liliwasili katika Uwanja wa Ndege wa Kilimanjaro KIA Desemba 21, 2019 na kupokewa na Uongozi wa Bodi ya Utalii Tanzania TTB na baadaye, kuelekea katika vivutio vya utalii vilivyoko mkoani Arusha.Kundi la pili na la tatu yaliyokuwa na watalii 305 yaliwasili nchini kupitia uwanja huo wa ndege wa KIA, Desemba 24, 2019. Watalii hao waliokuja nchini kusherehekea sikukuu za Krismasi na Mwaka Mpya 2020 walipata fursa ya kutembelea Hifadhi za Taifa za Serengeti, Tarangire, Ziwa Manyara, Mamlaka ya Hifadhi ya Ngorogoro na Bonde la Eyasi.Ujio wa watalii hao unatokana na jitihada za kuvutia watalii zinazofanywa na Ofisi ya Ubalozi wa Tanzania nchini Israel kwa kushirikiana na kampuni mbalimbali za wakala wa utalii ya ndani na nje ya nchi ili kuunga mkono harakati za serikali za kukuza pato la Taifa kupitia sekta ya utalii na hivyo kuiletea nchi maendeleo.  <topic>: KITAIFA 